PMIndiaData/PMIndiaSum huggingface dataset:
ପି ଗୋପୀନାଥନ ନାୟାରଙ୍କ ଦେହାନ୍ତରେ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶିଷ୍ଟ ଗାନ୍ଧୀବାଦୀ ତଥା ସ୍ୱାଧୀନତା ସଂଗ୍ରାମୀ ଶ୍ରୀ ପି ଗୋପୀନାଥନ ନାୟାରଙ୍କ ଦେହାନ୍ତରେ ସମବେଦନା ଜଣାଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି: “ଭାରତର ସ୍ୱାଧୀନତା ସଂଗ୍ରାମରେ ତାଙ୍କର ଅବଦାନ ତଥା ଗାନ୍ଧୀବାଦୀ ନୀତି ପ୍ରତି ଅଦମ୍ୟ ପ୍ରତିବଦ୍ଧତା ପାଇଁ ଶ୍ରୀ ପି ଗୋପୀନାଥନ ନାୟାର ସବୁଦିନ ମନେ ରହିବେ । ତାଙ୍କର ଦେହାନ୍ତ ହେତୁ ଦୁଃଖିତ । ମୋର ଚିନ୍ତାଧାରା ତାଙ୍କ ପରିବାର ଏବଂ ପ୍ରଶଂସକଙ୍କ ସହ ଅଛି । ଓମ୍ ଶାନ୍ତି ।”
‘ଓଖି’ବାତ୍ୟା ଦୁର୍ଗତଙ୍କ ସହ ପ୍ରଧାନମନ୍ତ୍ରୀଙ୍କ ଆଲୋଚନା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଲାକ୍ଷାଦ୍ୱୀପ, ତାମିଲନାଡ଼ୁ ଏବଂ କେରଳର ‘ଓଖି’ ବାତ୍ୟା ପ୍ରଭାବିତ ଅଂଚଳକୁ ଗସ୍ତ କରିଥିଲେ । ସେ ବାତ୍ୟା ପ୍ରପୀଡ଼ିତ ମତ୍ସ୍ୟଜୀବୀ ଏବଂ କୃଷକଙ୍କ ସମେତ ଜନସାଧାରଣଙ୍କ ସହିତ ଆଲୋଚନା କରିଥିଲେ । ଗସ୍ତ କାଳରେ ସେ କନ୍ୟାକୁମାରୀ ଏବଂ କାଭାରାତିର ଲୋକମାନଙ୍କ ସହିତ ମତବିନିମୟ କରିଥିଲେ । ସେ ମଧ୍ୟ ବାତ୍ୟା ଦ୍ୱାରା ସର୍ବାଧିକ ପ୍ରଭାବିତ ଥିରୁଭନନ୍ତପୁରମ ନିକଟବର୍ତ୍ତୀ ପୁନ୍ଥୁରା ଗ୍ରାମକୁ ଯାଇଥିଲେ । ବାତ୍ୟା ଯୋଗୁ ଲୋକମାନେ କଠିନ ପରିସ୍ଥିତି ମଧ୍ୟ ଦେଇ ଗତି କରୁଥିବା ତାଙ୍କ ନିକଟରେ ବର୍ଣ୍ଣନା କରିଥିଲେ । ସେଠାକାର ଲୋକମାନଙ୍କୁ ଆଶ୍ୱାସନା ଦେଇ ପ୍ରଧାନମନ୍ତ୍ରୀ କହିଥିଲେ ଯେ ସେମାନଙ୍କୁ ସବୁପ୍ରକାରର ସହାୟତା ଯୋଗାଇ ଦିଆଯିବ । ଏହି ସଂକଟମୟ ପରିସ୍ଥିତିରେ କେନ୍ଦ୍ର ସରକାର ସେମାନଙ୍କ ସହ କାନ୍ଧକୁ କାନ୍ଧ ମିଳାଇ ଛିଡ଼ା ହୋଇଛନ୍ତି ବୋଲି ପ୍ରଧାନମନ୍ତ୍ରୀ କହିଥିଲେ । କାଭାରାତି, କନ୍ୟାକୁମାରୀ ଏବଂ ଥିରୁବନନ୍ତପୁରମରେ ବର୍ତ୍ତମାନର ପରିସ୍ଥିତି ଏବଂ ରିଲିଫ ପଦକ୍ଷେପର ସମୀକ୍ଷା ଲାଗି ପ୍ରଧାନମନ୍ତ୍ରୀ ସ୍ୱତନ୍ତ୍ର ଭାବେ ବିସ୍ତୃତ ବୈଠକମାନ କରିଥିଲେ । ଏହିସବୁ ବୈଠକରେ କେରଳ ଓ ତାମିଲନାଡ଼ୁର ରାଜ୍ୟପାଳ, ମୁଖ୍ୟମନ୍ତ୍ରୀ, ତାମିଲନାଡ଼ୁ ଉପମୁଖ୍ୟମନ୍ତ୍ରୀ, ଲୋକସଭା ଉପବାଚସ୍ପତି ଏବଂ ଲାକ୍ଷାଦ୍ୱୀପ ପ୍ରଶାସକଙ୍କ ସମେତ ବରିଷ୍ଠ ଅଧିକାରୀମାନେ ଯୋଗ ଦେଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ରିଲିଫ ପ୍ୟାକେଜ ମାଧ୍ୟମରେ କେନ୍ଦ୍ର ସରକାର ବାତ୍ୟା ପ୍ରଭାବିତ ରାଜ୍ୟଗୁଡ଼ିକୁ ସହାୟତା ଯୋଗାଇଦେବେ । -କେରଳ, ତାମିଲନାଡ଼ୁ ଏବଂ ଲାକ୍ଷାଦ୍ୱୀପରେ ଆବଶ୍ୟକତା ମେଣ୍ଟାଇବା ଲାଗି 325 କୋଟି ଟଙ୍କାର ତ୍ୱରିତ ସହାୟତା କେନ୍ଦ୍ର ସରକାରଙ୍କ ପକ୍ଷରୁ ଯୋଗାଇ ଦିଆଯିବ । -ଆଜି ପ୍ରଧାନମନ୍ତ୍ରୀଙ୍କ ଦ୍ୱାରା ତ୍ୱରିତ ଆର୍ଥିକ ସହାୟତା ଘୋଷଣା କରାଯାଇଥିଲା । ଚଳିତ ମାସରେ ବାତ୍ୟା ଓଖି ଏହି ଦୁଇ ରାଜ୍ୟ/କେନ୍ଦ୍ର ଶାସିତ ଅଂଚଳରେ ସଂଘଟିତ ହେବା ପରେ ଏବଂ ପୂର୍ବରୁ, ତାମିଲନାଡ଼ୁକୁ 280 କୋଟି ଏବଂ କେରଳକୁ 76 କୋଟି ଟଙ୍କା ଅନୁଦାନ ଯୋଗାଇ ଦିଆଯାଇସାରିଛି । – ବାତ୍ୟା ଓଖି ଯୋଗୁ ସମ୍ପୂର୍ଣ୍ଣ ଭାଙ୍ଗିଯାଇଥିବା ପାଖାପାଖି 1400 ପକ୍କା ଘର ପୁନଃନିର୍ମାଣ ପାଇଁ ଭାରତ ସରକାର ସହାୟତା ଯୋଗାଇଦେବେ । ପ୍ରାଥମିକତା ଭିତ୍ତିରେ ପ୍ରଧାନମନ୍ତ୍ରୀ ଆବାସ ଯୋଜନା (ପିଏମଏୱାଇ) ଅଧୀନରେ ଏହି ସହାୟତା ଯୋଗାଇ ଦିଆଯିବ । ନୂଆ ଘର ନିର୍ମାଣ ପାଇଁ ପ୍ରତ୍ୟେକ ହିତାଧିକାରୀ 1.5ଲକ୍ଷ ଟଙ୍କାର ସହାୟତା ପାଇପାରିବେ । -ଓଖି ପ୍ରପୀଡ଼ିତ ଲୋକମାନଙ୍କୁ ବୀମା ଦାବି ତୁରନ୍ତ ପଇଠ କରିବା ଲାଗି ବୀମା କମ୍ପାନୀଗୁଡ଼ିକୁ ନିର୍ଦ୍ଦେଶ ଦିଆଯାଇଛି । – ପ୍ରଧାନମନ୍ତ୍ରୀ ଜାତୀୟ ରିଲିଫ ପାଣ୍ଠି (ପିଏମଏନଆରଏଫ) ଅଧୀନରେ ଓଖି ବାତ୍ୟା ଯୋଗୁ ପ୍ରାଣ ହରାଇଥିବା ଲୋକମାନଙ୍କ ନିକଟ ସମ୍ପର୍କୀୟମାନଙ୍କୁ 2 ଲକ୍ଷ ଟଙ୍କା ଲେଖାଏଁ ଅନୁକମ୍ପାମୂଳକ ସହାୟତା ରାଶି ଏବଂ ଗୁରୁତର ଭାବେ ଆହତ ହୋଇଥିବା ଲୋକମାନଙ୍କୁ 50 ହଜାର ଟଙ୍କା ଲେଖାଏଁ ସହାୟତା ରାଶି ଯୋଗାଇ ଦେବାକୁ ଅନୁମୋଦନ କରାଯାଇଛି । ଗତ 125 ବର୍ଷ ମଧ୍ୟରେ ଏହି ଧରଣର ତୃତୀୟ ସବୁଠୁ ବଡ଼ ବାତ୍ୟା ଓଖିର ପ୍ରଭାବ ସମ୍ପର୍କରେ ପୂର୍ବରୁ ଏବଂ ସମୀକ୍ଷା ବୈଠକରେ ମଧ୍ୟ ପ୍ରଧାନମନ୍ତ୍ରୀଙ୍କୁ ବିସ୍ତୃତ ସୂଚନା ଦିଆଯାଇଥିଲା । ଏହି ବାତ୍ୟା ନଭେମ୍ବର 30, 2017ରେ ମାଡ଼ ହୋଇଥିଲା ଏବଂ ସେହିଦିନ ହିଁ ରିଲିଫ ଓ ଉଦ୍ଧାର କାର୍ଯ୍ୟ ଆରମ୍ଭ ହୋଇଯାଇଥିଲା । ଏବେ ସୁଦ୍ଧା, ଭାରତୀୟ ତଟରକ୍ଷୀ ବାହିନୀ ଦ୍ୱାରା 197ଜାହାଜ ଚଳାଚଳ ଦିବସ ସହିତ 20ଟି ସର୍ଫେସ ପ୍ଲାଟଫର୍ମ ଏବଂ 186 ଘଂଟାର ବୈମାନିକ ସମୟ ଉପଯୋଗ କରାଯାଇଛି । ଏଥିସହିତ ଭାରତୀୟ ନୌସେନା ଦ୍ୱାରା 156ଟି ଜାହାଜ ଚଳାଚଳ ଦିବସ ଏବଂ 399 ଘଂଟାର ବୈମାନିକ ସମୟ ଉପଯୋଗ ହୋଇଛି । ଏଥିରେ 10ଟି ଜାହାଜ ଏବଂ 7 ପ୍ରକାରର ବିମାନ ଉପଯୋଗ କରାଯାଇଥିଲା । ଉଦ୍ଧାର କାର୍ଯ୍ୟରେ ସହାୟତା କରିବା ଲାଗି ଏହି ଜାହାଜରେ 183 ଜଣ ମତ୍ସ୍ୟଜୀବୀ ଏବଂ ପ୍ରଶାସନିକ ଅଧିକାରୀଙ୍କୁ ନିଆଯାଇଥିଲା । ମୋଟ 845 ଜଣ ମତ୍ସ୍ୟଜୀବୀଙ୍କୁ ଆଜିସୁଦ୍ଧା ଉଦ୍ଧାର କରାଯାଇଛି । ପ୍ରଧାନମନ୍ତ୍ରୀଙ୍କୁ ସୂଚନା ଦିଆଯାଇଥିଲା ଯେ ଉପକୂଳ ଠାରୁ 700 ନଟିକାଲ ମାଇଲ ପର୍ଯ୍ୟନ୍ତ ସଂନିରୀକ୍ଷଣ କରାଯାଇଥିଲା ।
ୟୁଏଇର ରାଷ୍ଟ୍ରପତି ତଥା ଆବୁଧାବିର ଶାସକ ମହାମହିମ ଶେଖ ମହମ୍ମଦ ବିନ୍ ଜାଏଦ ଅଲ ନାହାନଙ୍କ ସହିତ ପ୍ରଧାନମନ୍ତ୍ରୀଙ୍କ ବୈଠକ

ପ୍ରଧାନମନ୍ତ୍ରୀ ଆଜି ମୁନିଚରୁ ଫେରିବା ସମୟରେ ଆବୁଧାବି ଠାରେ କିଛି ସମୟ ପାଇଁ ଅଟକିଥିଲେ । ପ୍ରଧାନମନ୍ତୀ ୟୁଏଇର ରାଷ୍ଟ୍ରପତି ତଥା ଆବୁଧାବିର ଶାସକ ମହାମହିମ ଶେଖ ମହମ୍ମଦ ବିନ୍ ଜାଏଦ ଅଲ ନାହାନଙ୍କୁ ସାକ୍ଷାତ କରିଛନ୍ତି । ୨୦୧୯ ରେ ପ୍ରଧାନମନ୍ତ୍ରୀ ଶେଷ ଥର ପାଇଁ ଆବୁଧାବି ଗସ୍ତ କରିବା ପରେ ଏହା ଥିଲା ଉଭୟ ନେତାଙ୍କ ମଧ୍ୟରେ ସିଧାସଳଖ ବୈଠକ । ଏହି ଗସ୍ତର ମୁଖ୍ୟ ଉଦ୍ଦେଶ୍ୟ ହେଉଛି ଗତ ମାସରେ ଶେଖ ଖଲଫାବିନ୍ ଜାଏଦ ଅଲ ନାହାନଙ୍କ ଦେହାନ୍ତରେ ପ୍ରଧାନମନ୍ତ୍ରୀ ବ୍ୟକ୍ତିଗତ ଭାବେ ଉପସ୍ଥିତ ରହି ସମବେଦନା ଜଣାଇବା । ପ୍ରଧାନମନ୍ତ୍ରୀ ମାନ୍ୟବର ଶେଖ ମହମ୍ମଦ ବିନ ଜାଏଦ ଅଲ ନାହାନଙ୍କ ସମେତ ତାଙ୍କ ପରିବାରବର୍ଗ ଏବଂ ଜାତୀୟ ସୁରକ୍ଷା ପରାମର୍ଶଦାତା ମହାମହିମ ଶେଖ ତାହନଉନ ବିନ୍ ଜାଏଦ ଅଲ ନାହାନ, ଉପ ପ୍ରଧାନମନ୍ତ୍ରୀ ମହାମହିମ ଶେଖ ମନସୌର ବିନ୍ ଜାଏଦ ଅଲ ନାହାନ, ଆବୁଧାବି ନିବେଶ କତୃପକ୍ଷଙ୍କ ପରିଚାଳନା ନିର୍ଦ୍ଦେଶକ ମହାମହିମ ଶେଖ ହମିଦ ବିନ ଜାଏଦ, ବୈଦଶିକ ବ୍ୟାପାର ଏବଂ ଆର୍ନ୍ତଜାତିକ ସହଯୋଗ ମନ୍ତ୍ରୀ ମହାମହିମ ଶେଖ ଅବଦୁଲା ବିନ୍ ଜାଏଦ ଅଲ ନାହନ ଏବଂ ଅନ୍ୟମାନଙ୍କ ଉପସ୍ଥିତିରେ ସମବେଦନା ଜଣାଇଥିଲେ । ପ୍ରଧାନମନ୍ତ୍ରୀ ମଧ୍ୟ ୟୁଏଇର ତୃତୀୟ ରାଷ୍ଟ୍ରପତି ଏବଂ ଆବୁଧାବିର ଶାସକ ଭାବେ ନିର୍ବାଚିତ ହୋଇଥିବା ଶେଖ ମହମ୍ମଦ ବିନ୍ ଜାଏଦ ଅଲ ନାହାନଙ୍କୁ ଅଭିନନ୍ଦନ ଜଣାଇଛନ୍ତି । ଉଭୟ ନେତା ଭାରତ-ୟୁଏଇର ବିସ୍ତୃତ ରଣନୈତିକ ସହଯୋଗର ବିଭିନ୍ନ ଦିଗ ସଂକ୍ରାନ୍ତରେ ସମୀକ୍ଷା କରିଛନ୍ତି ଯାହାକୁ ସେମାନେ କିଛି ବର୍ଷ ଧରି ପାଳନ କରିଆସୁଛନ୍ତି । ଫେବୃୟାରୀ ୧୮ତାରିଖରେ ସେମାନଙ୍କ ଭର୍ଚୁଆଲ ବୈଠକରେ ଉଭୟ ଦେଶ ବିସ୍ତୃତ ଆର୍ଥିକ ସହଯୋଗୀ ରାଜିନାମାରେ ସ୍ୱାକ୍ଷର କରିଥିଲେ ଯାହାକି ମେ ୧ ତାରିଖରୁ ଲାଗୁ ହୋଇଛି । ସିଇପିଏ ଉଭୟ ଦେଶ ମଧ୍ୟରେ ବାଣିଜ୍ୟ ଏବଂ ପୁଂଜି ବିନିଯୋଗକୁ ଆହୁରି ବୃଦ୍ଧି କରିବ ବୋଲି ଆଶା କରାଯାଉଛି । ୨୦୨୧-୨୨ ଆର୍ଥିକ ବର୍ଷରେ ଦ୍ୱିପାକ୍ଷିକ ବାଣିଜ୍ୟ ପରିମାଣ ପ୍ରାୟ ୭୨ ବିଲିଅନ ଆମେରିକୀୟ ଡଲାର ଥିଲା । ୟୁଏଇ ହେଉଛି ଭାରତର ତୃତୀୟ ବୃହତମ ବାଣିଜ୍ୟିକ ସହଯୋଗୀ ଏବଂ ଦ୍ୱିତୀୟ ବୃହତମ ରପ୍ତାନି ସ୍ଥାନ । ଗତ କିଛିବର୍ଷ ଧରି ଭାରତରେ ୟୁଏଇର ଏଫଡିଆଇ ନିୟମିତ ଭାବେ ବୃଦ୍ଧି ପାଉଥିବାବେଳେ ବର୍ତମାନ ଏହା ୧୨ ବିଲିଅନ ଆମେରିକୀୟ ଡଲାରରେ ପହଂଚିଛି । ଉଭୟ ନେତା ଭର୍ଚୁଆଲ ବୈଠକରେ ଏକ ଭିଜନ ବକ୍ତବ୍ୟ ମଧ୍ୟ ପ୍ରକାଶ କରିଥିଲେ ଯାହାକି ବାଣିଜ୍ୟ, ପୁଂଜି ନିବେଶ , ନବୀକରଣ ଯୋଗ୍ୟ ଶକ୍ତି, ଖାଦ୍ୟ ନିରାପତା, ସ୍ୱାସ୍ଥ୍ୟ, ପ୍ରତିରକ୍ଷା, ଦକ୍ଷତା, ଶିକ୍ଷା, ସଂସ୍କୃତି ଏବଂ ବିଭିନ୍ନ କ୍ଷେତ୍ରରେ ଦ୍ୱିପାକ୍ଷିକ ସହଯ୍ଧେଜ୍ଞ ପାଇଁ ରୋଡମ୍ୟାପ ରଖିଛି । ଉଭୟ ନେତା ସନ୍ତୋଷ ବ୍ୟକ୍ତ କରିଛନ୍ତି ଯେ ଭାରତ ଏବଂ ୟୁଏଇ ନିରନ୍ତର ଭାବେ ବଂଧୁତ୍ୱପୂର୍ଣ୍ଣ ସମ୍ପର୍କ ଏବଂ ଐତିହାସିକ ଭାବେ ଲୋକଙ୍କ ମଧ୍ୟରେ ପାରସ୍ପରିକ ସଂପର୍କ ଦ୍ୱାରା ଏହି କ୍ଷେତ୍ରରେ ଅଧିକ ସହଭାଗିତା ଜାରି ରଖିଛନ୍ତି । ଭାରତ-ୟୁଏଇ ମଧ୍ୟରେ ଏକ ମଜବୁତ ଶକ୍ତି ସହଭାଗିତା ଅଛି ଯାହା ବର୍ତମାନ ଅକ୍ଷୟଶକ୍ତି ଉପରେ ଫୋକସ କରୁଛି । କୋଭିଡ-୧୯ ମହାମାରୀ ସମୟର ୟୁଏଇରେ ଥିବା ୩.୫ ନିୟୁତ ଭାରତୀୟଙ୍କର ଯତ୍ନ ନେଇଥିବାରୁ ପ୍ରଧାନମନ୍ତ୍ରୀ ୟୁଏଇର ରାଷ୍ଟ୍ରପତି ତଥା ଆବୁଧାବିର ଶାସକ ଶେଖ ମହମ୍ମଦ ବିନ ଜାଏଦ ଅଲ ନାହାନଙ୍କୁ ଧନ୍ୟବାଦ ଜଣାଇଛନ୍ତି । ଶୀଘ୍ର ଭାରତ ଗସ୍ତରେ ଆସିବାପାଇଁ ସେ ଶେଖ ମହମ୍ମଦ ବିନ ଜାଏଦ ଅଲ ନାହାନଙ୍କୁ ନିମନ୍ତ୍ରଣ କରିଛନ୍ତି ।
ମହାକାଶ ପ୍ରଯୁକ୍ତି କ୍ଷେତ୍ରରେ ଭାରତ, ନେଦରଲାଣ୍ଡ ସହଯୋଗ ବୁଝାମଣା ନେଇ କ୍ୟାବିନେଟକୁ ଅବଗତି

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତ ଓ ନେଦରଲାଣ୍ଡ ମଧ୍ୟରେ ମହାକାଶ ପ୍ରଯୁକ୍ତି କ୍ଷେତ୍ରରେ ହୋଇଥିବା ସହଯୋଗ ସମ୍ପର୍କିତ ବୁଝାମଣା ନେଇ ସୂଚନା ପ୍ରଦାନ କରାଯାଇଛି । ଏହି ସହଯୋଗ ମହାକାଶ ଗବେଷଣା ଓ ଏହାର ଶାନ୍ତିପୂର୍ଣ୍ଣ ବ୍ୟବହାର ପାଇଁ ଉଦ୍ଦିଷ୍ଟ । 2017 ମେ 11 ଏବଂ 22 ତାରିଖ ଦିନ ବାଙ୍ଗାଲୋର ଏବଂ ଦି ହେଗ୍‌ଠାରେ ଯଥାକ୍ରମେ ଉଭୟ ରାଷ୍ଟ୍ର ମଧ୍ୟରେ ଏହି ରାଜିନାମା ସ୍ୱାକ୍ଷରିତ ହୋଇଛି । ଏହା ଦ୍ୱାରା ମହାକାଶ ବିଜ୍ଞାନ, ପ୍ରଯୁକ୍ତି ଓ ପ୍ରୟୋଗ, ଭୂପୃଷ୍ଠର ରିମୋଟ ସେନ୍ସିଂ ଉପଗ୍ରହ ଯୋଗାଯୋଗ ଏବଂ ଉପଗ୍ରହଭିତ୍ତିକ ନେଭିଗେସନ, ମହାକାଶ ବିଜ୍ଞାନ ଓ ବିଭିନ୍ନ ଗ୍ରହ-ନକ୍ଷତ୍ର ସମ୍ବନ୍ଧୀୟ ଅନୁସନ୍ଧାନ, ମହାକାଶଯାନ ଓ ମହାକାଶ ବ୍ୟବସ୍ଥାର ଉପଯୋଗ; ଏବଂ ମହାକାଶ ପ୍ରଯୁକ୍ତିର ପ୍ରୟୋଗ କ୍ଷେତ୍ରରେ ଦୁଇ ଦେଶ ବିଶେଷ ଉପକୃତ ହୋଇପାରିବେ । ଏହି ରାଜିନାମାର ସର୍ତ୍ତାବଳୀ ଅନୁସାରେ ଦୁଇ ଦେଶ ନିଜ ନିଜ ରାଷ୍ଟ୍ରର ମହାକାଶ ବିଭାଗ/ଭାରତୀୟ ମହାକାଶ ଗବେଷଣା ସଂସ୍ଥା (ଇସ୍ରୋ) ଏବଂ ଦି ନେଦରଲାଣ୍ଡ ସ୍ପେସ୍‌ ଅଫିସ ର ସଦସ୍ୟଙ୍କୁ ନେଇ ଏକ ଯୁଗ୍ମ କାର୍ଯ୍ୟକାରୀ ଗୋଷ୍ଠୀ ଗଠନ କରିବେ । ଏହି ଯୁଗ୍ମ କାର୍ଯ୍ୟକାରୀ ଗୋଷ୍ଠୀ ନିର୍ଦ୍ଦିଷ୍ଟ ସମୟସୀମା ମଧ୍ୟରେ ଏହି ରାଜିନାମାର ବିଭିନ୍ନ କାର୍ଯ୍ୟସୂଚୀକୁ କାର୍ଯ୍ୟକାରୀ କରିବା ଦିଗରେ ପଦକ୍ଷେପ ଗ୍ରହଣ କରିବେ । ଏହା ଦ୍ୱାରା ଉଭୟ ରାଷ୍ଟ୍ର ତଥା ମାନବ ସମାଜ ମହାକାଶ ଗବେଷଣା, ଅନୁସନ୍ଧାନ ଦିଗରେ ବିଶେଷ ଉପକୃତ ହେବେ ।
ଜୟନ୍ତୀ ଅବସରରେ ମୌଲାନା ଆଜାଦଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ, ମୌଲାନା ଆଜାଦଙ୍କୁ ତାଙ୍କ ଜୟନ୍ତୀ ଅବସରରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏହି ଅବସରରେ ପ୍ରଧାନମନ୍ତ୍ରୀ ସ୍ୱାଧୀନତା ସଂଗ୍ରାମ ପ୍ରତି ତାଙ୍କ ଅବଦାନ ତଥା ଶିକ୍ଷା ପ୍ରତି ଥିବା ଅନୁରାଗକୁ ମଧ୍ୟ ସ୍ମରଣ କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଜନ୍ମବାର୍ଷିକୀ ଅବସରରେ ମୌଲାନା ଆଜାଦଙ୍କୁ ସ୍ମରଣ କରୁଛି । ନିଜ ପାଣ୍ଡିତ୍ୟ ଓ ବୁଦ୍ଧିମତା ପାଇଁ ସେ ସର୍ବତ୍ର ସମ୍ମାନିତ । ଆମ ସ୍ୱାଧୀନତା ସଂଗ୍ରାମରେ ସେ ଆଗଧାଡିରେ ରହିବା ସହ ଅନ୍ୟ ପ୍ରମୁଖ ସ୍ୱାଧୀନତା ସଂଗ୍ରାମୀଙ୍କ ସହ ଏକାଠି କାମ କରିଥିଲେ । ଶିକ୍ଷା ପ୍ରତି ମଧ୍ୟ ସେ ଅନୁରାଗୀ ଥିଲେ ।”
ଆଫଗାନିସ୍ତାନର ମୁଖ୍ୟ କାର୍ଯ୍ୟନିର୍ବାହୀ ଡ. ଅବଦୁଲ୍ଲା ଅବଦୁଲ୍ଲାଙ୍କୁ ଭେଟିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଅପରାହ୍ଣରେ ନୂଆଦିଲ୍ଲୀଠାରେ ଆଫଗାନିସ୍ତାନର ମୁଖ୍ୟ କାର୍ଯ୍ୟନିର୍ବାହୀ ଡ. ଅବଦୁଲ୍ଲା ଅବୁଦୁଲ୍ଲାଙ୍କୁ ସାକ୍ଷାତ କରିଛନ୍ତି । ଦୁଇ ଦିନିଆ ଗସ୍ତରେ ଆସିଥିବା ଡ. ଅବଦୁଲ୍ଲାଙ୍କୁ ପ୍ରଧାନମନ୍ତ୍ରୀ ସାଦର ସ୍ୱାଗତ କରିଥିଲେ । ଭାରତ ଏବଂ ଆଫଗାନିସ୍ତାନ ମଧ୍ୟରେ ରହିଥିବା ବହୁମୁଖୀ ରଣନୀତିକ ଭାଗିଦାରୀକୁ ସୁଦୃଢ଼ କରିବା ଏବଂ ଆହୁରି ନିବିଡ଼ି କରିବା ଲାଗି ପ୍ରତିବଦ୍ଧତାକୁ ଦୋହରାଇଥିଲେ । ନୂଆଦିଲ୍ଲୀଠାରେ ଆୟୋଜିତ ରଣନୀତିକ ଭାଗିଦାରୀ ପରିଷଦ ବୈଠକ ସମୟରେ ନୂଆ ବିକାଶ ଭାଗିଦାରୀ ଘୋଷଣା ସମେତ ପାରସ୍ପରିକ ସହଯୋଗ ତ୍ୱରାନ୍ୱିତ କରାଯିବାକୁ ଉଭୟ ନେତା ସ୍ୱାଗତ କରିଥିଲେ । ସେମାନେ ପରିବର୍ଦ୍ଧିତ ଅର୍ଥନୈତିକ, ବିକାଶ ସହଯୋଗ ଏବଂ ଏ କ୍ଷେତ୍ରରେ ରହିଥିବା ଅପାର ସମ୍ଭାବନା ନେଇ ଆଲୋଚନା କରିଥିଲେ । ଆଫଗାନିସ୍ତାନର କ୍ଷମତା ଓ ସାମର୍ଥ୍ୟ ନିର୍ମାଣ ଏବଂ ଭିତ୍ତିଭୂମି ବିକାଶ ଲାଗି ଭାରତର ନିରନ୍ତର ସହଯୋଗ ପାଇଁ ଡ. ଅବଦୁଲ୍ଲା ଆଫଗାନିସ୍ତାନ ପକ୍ଷରୁ ଗଭୀର କୃତଜ୍ଞତା ପ୍ରକାଶ କରିଥିଲେ । ପ୍ରଧାନମନ୍ତ୍ରୀ ଦୋହରାଇଥିଲେ ଯେ ଏକ ଶାନ୍ତିପୂର୍ଣ୍ଣ, ସଂଗଠିତ, ସମୃଦ୍ଧ, ସାମଗ୍ରୀକ ଭାବେ ଉନ୍ନତ ତଥା ଗଣତାନ୍ତ୍ରିକ ଆଫଗାନିସ୍ତାନ ନିର୍ମାଣ ପାଇଁ ଆଫଗାନ ସରକାରଙ୍କ ଉଦ୍ୟମକୁ ଭାରତ ପୂର୍ଣ୍ଣ ସହଯୋଗ ଦେବ । ଆଫଗାନିସ୍ତାନ ଏବଂ ବିସ୍ତୃତ ଅଂଚଳରେ ସୁରକ୍ଷା ପରିବେଶ ନେଇ ଉଭୟ ନେତା ଆଲୋଚନା କରିଥିଲେ । ଏହି କ୍ଷେତ୍ରରେ ପାରସ୍ପରିକ ସହଯୋଗ ଏବଂ ସମନ୍ୱୟ ଜାରି ରଖିବା ଲାଗି ସହମତ ହୋଇଥିଲେ । ବୈଠକ ଶେଷରେ ଦୁଇ ନେତାଙ୍କ ଉପସ୍ଥିତିରେ ପୋଲିସ ତାଲିମ ଏବଂ ବିକାଶ ପାଇଁ ବୈଷୟିକ ସହଯୋଗ ନିମନ୍ତେ ଏକ ବୁଝାମଣାପତ୍ର ସ୍ୱାକ୍ଷରିତ ହୋଇଥିଲା । ଏହି ଅବସରରେ ଡ. ଅବଦୁଲ୍ଲା ଉପହାର ସ୍ୱରୂପ ପ୍ରଧାନମନ୍ତ୍ରୀଙ୍କୁ ଏକ ମୋଜାଇକ ଚିତ୍ର ପ୍ରଦାନ କରିଥିଲେ, ଯାହାକୁ ପ୍ରଧାନମନ୍ତ୍ରୀ ସାଦରେ ଗ୍ରହଣ କରିଥିଲେ ।
‘୮ ବର୍ଷର ସୁଶାସନ’ର ମୁଖ୍ୟାଂଶ ଶେୟାର କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଗତ ୮ ବର୍ଷ ମଧ୍ୟରେ ଦେଶ ଶାସନରେ ହୋଇଥିବା ବିଭିନ୍ନ ଉପକ୍ରମ ଓ ସଂସ୍କାର ସମ୍ପର୍କରେ ନିଜ ଓ୍ୱେବସାଇଟ (narendramodi.in) ଓ ମାଇଁଗଭରୁ ବିଭିନ୍ନ ନିବନ୍ଧ ଏବଂ ଟ୍ୱିଟ ଶୃଙ୍ଖଳ ଶେୟାର କରିଛନ୍ତି । ଏସବୁ ନିବନ୍ଧ ଓ ଟ୍ୱିଟ ଶୃଙ୍ଖଳ ଆତ୍ମନିର୍ଭର ଭାରତର ବିଭିନ୍ନ ଦିଗ, ଶାସନର ଜନକୈନ୍ଦ୍ରିକ ଓ ମାନବୀୟ ଦୃଷ୍ଟିକୋଣ, ପ୍ରତିରକ୍ଷା କ୍ଷେତ୍ରରେ ସଂସ୍କାର ଓ ଦରିଦ୍ର ହିତୈଶୀ ଶାସନକୁ ପ୍ରୋତ୍ସାହନ ଦେବା ଉଦ୍ୟମ ସହ ସମ୍ବନ୍ଧିତ । ପ୍ରଧାନମନ୍ତ୍ରୀ ଏକ ଟ୍ୱିଟ ଶୃଙ୍ଖଳରେ କହିଛନ୍ତି; “୧୩୦ କୋଟି ଭାରତୀୟ ଭାରତକୁ ଆତ୍ମନିର୍ଭର କରିବା ପାଇଁ ନିଷ୍ପତ୍ତି ନେଇଛନ୍ତି । ଆତ୍ମନିର୍ଭରତା ସମ୍ପର୍କରେ ଆମର ପ୍ରୟାସ ବୈଶିକ ସମୃଦ୍ଧିରେ ଯୋଗଦାନ ଲକ୍ଷ୍ୟରେ ପ୍ରେରିତ । #8YearsOfSushasan” “ଆମ ସରକାର ପ୍ରତ୍ୟେକ ଭାରତୀୟଙ୍କ ଯତ୍ନ ନେବା ସହ ସେମାନଙ୍କ ପାଇଁ ଚିନ୍ତିତ ଥାଏ । ଆମେ ଜନକୈନ୍ଦ୍ରିକ ଓ ମାନବୀୟ ଦୃଷ୍ଟିକୋଣ ଦ୍ୱାରା ପ୍ରେରିତ । #8YearsOfSushasan” “ନମୋ ଆପରେ ଥିବା ଏହି ନିବନ୍ଧରେ ସ୍ୱଦେଶୀକରଣକୁ ଗୁରୁତ୍ୱ ଦେବା, ପ୍ରତିରକ୍ଷା କରିଡର ନିର୍ମାଣ, ପ୍ରତିରକ୍ଷା ରପ୍ତାନୀ ବୃଦ୍ଧି ଦେବା ସହ ପ୍ରତିରକ୍ଷା କ୍ଷେତ୍ରରେ ହୋଇଥିବା ଅନେକଗୁଡିଏ ସଂସ୍କାର ସମ୍ପର୍କରେ ବର୍ଣ୍ଣିତ ହୋଇଛି । #8YearsOfSushasan” “ସବକା ସାଥ, ସବକା ବିକାଶ, ସବକା ବିଶ୍ୱାସ ଓ ସବକା ପ୍ରୟାସ ମନ୍ତ୍ର ଦ୍ୱାରା ପ୍ରେରିତ ହୋଇ ଆମ ସରକାର ଜନ-ସମର୍ଥକ ଶାସନକୁ ପ୍ରୋତ୍ସାହନ ଦେବା ପାଇଁ ଅନେକ ପ୍ରୟାସ କରିଛି, ଯାହା ଗରିବ, ଯୁବ ପିଢି, କୃଷକ, ମହିଳା ଓ ବଞ୍ଚିତ ସମୁଦାୟଙ୍କ ସହାୟତା କରୁଛି ।#8YearsOfSushasan”
ଭୂଟାନର ପୁନାତସାଙ୍ଗଛୁ – II ଜଳ ବିଦ୍ୟୁତ ପ୍ରକଳ୍ପର ସଂଶୋଧିତ ବ୍ୟୟ ଅଟକଳକୁ କେବିନେଟ ମଞ୍ଜୁରି

ଭୂଟାନରେ ନିର୍ମାଣାଧିନ 1020 ମେଗାୱାଟ କ୍ଷମତା ବିଶିଷ୍ଟ ପୁନତସାଙ୍ଗଛୁ-II ଜଳବିଦ୍ୟୁତ ପରିଯୋଜନାର ସଂଶୋଧିତ ବ୍ୟୟ ଅଟକଳକୁ କେନ୍ଦ୍ର କେବିନେଟ ଅନୁମୋଦନ କରିଛନ୍ତି । ଆଜି (13.07.2016) ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ 7290.62 କୋଟି ଟଙ୍କାର ସଂଶୋଧିତ ବ୍ୟୟ ଅଟକଳକୁ ମଞ୍ଜୁରି ଦିଆଯାଇଛି । ଏହି ପ୍ରକଳ୍ପର ବର୍ତ୍ତମାନର ସ୍ଥିତି ଅନୁସାରେ ମୋଟ 3512.82 କୋଟି ଟଙ୍କା ଅଧିକ ଖର୍ଚ୍ଚ ହେବାର ଆକଳନ କରାଯାଇଛି । ଭୂଟାନ ସରକାର ଏହି ପ୍ରକଳ୍ପରୁ ଉତ୍ପାଦିତ ହେବାକୁ ଥିବା ବଳକା ବିଦ୍ୟୁତ ଭାରତକୁ ଦେବେ, ଯାହାକି ଦେଶରେ ବିଦ୍ୟୁତ ଯୋଗାଣ ସ୍ଥିତିରେ ଆହୁରି ଉନ୍ନତି ଘଟିବ । ସଂଶୋଧିତ ବ୍ୟୟ ବରାଦ ଫଳରେ ନିର୍ମାଣାଧିନ ପୁନାତସାଙ୍ଗଛୁ – II ଜଳ ବିଦ୍ୟୁତ ପ୍ରକଳ୍ପ କାର୍ଯ୍ୟ ଅଟକିବ ନାହିଁ । ଏହି ଜଳ ବିଦ୍ୟୁତ ପ୍ରକଳ୍ପ ନିର୍ମାଣ ଲାଗି ଭାରତ ଓ ଭୂଟାନ ମଧ୍ୟରେ ଏପ୍ରିଲ 2010 ରେ ଦ୍ୱିପାକ୍ଷିକ ରାଜିନାମା ହୋଇଥିଲା । 2009 ମାର୍ଚ୍ଚର ମୂଲ୍ୟ ଆଧାରରେ ଏହି ପ୍ରକଳ୍ପର ବ୍ୟୟ ଅଟକଳ ସେହି ସମୟରେ 3777.80 କୋଟି ଟଙ୍କା ଧାର୍ଯ୍ୟ କରାଯାଇଥିଲା । ଏହି ପ୍ରକଳ୍ପକୁ ଭାରତ ସରକାର 30 ପ୍ରତିଶତ ଅନୁଦାନ ଏବଂ 70 ପ୍ରତିଶତ ଋଣ ସହାୟତା ଆକାରରେ ଅର୍ଥ ପ୍ରଦାନ କରୁଛନ୍ତି ।
ଆଡୋବ ସଭାପତି ତଥା ସିଇଓ ଶ୍ରୀ ଶାନ୍ତନୁ ନାରାୟଣଙ୍କ ସହ ପ୍ରଧାନମନ୍ତ୍ରୀଙ୍କ ବୈଠକ

ଆଡୋବ ସଭାପତି ତଥା ସିଇଓ ଶ୍ରୀ ଶାନ୍ତନୁ ନାରାୟଣ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟିଛନ୍ତି । ଜାରି ରହିଥିବା ଯୌଥ ପ୍ରକଳ୍ପ ଓ ଭାରତରେ ଭବିଷ୍ୟତ ନିବେଶ ଯୋଜନା ସମ୍ପର୍କରେ ସେମାନେ ଆଲୋଚନା କରିଥିଲେ । ଭାରତର ପ୍ରମୁଖ କାର୍ଯ୍ୟକ୍ରମ ଡିଜିଟାଲ ଇଣ୍ଡିଆ ଓ ସ୍ୱାସ୍ଥ୍ୟ, ଶିକ୍ଷା, ଗବେଷଣା ଏବଂ ବିକାଶ ଭଳି କ୍ଷେତ୍ରରେ ନୂଆ ପ୍ରଯୁକ୍ତିର ବ୍ୟବହାର ସମ୍ପର୍କରେ ସେମାନେ ଆଲୋଚନା କରିଥିଲେ ।
ଆୟୁଷ୍ମାନ ଭାରତ ଅଧୀନରେ ସ୍ୱାସ୍ଥ୍ୟ ସୁରକ୍ଷା କାର୍ଯ୍ୟକ୍ରମର ଶୁଭାରମ୍ଭ ପ୍ରସ୍ତୁତି ସମୀକ୍ଷା କଲେ ପ୍ରଧାନମନ୍ତ୍ରୀ

ଆୟୁଷ୍ମାନ ଭାରତ ଅଧୀନରେ ସ୍ୱାସ୍ଥ୍ୟ ସୁରକ୍ଷା କାର୍ଯ୍ୟକ୍ରମର ଶୁଭାରମ୍ଭ ପ୍ରସ୍ତୁତି ନେଇ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ସମୀକ୍ଷା କରିଛନ୍ତି । ଏହି ଯୋଜନାରେ ପ୍ରତ୍ୟେକ ପରିବାରକୁ 5 ଲକ୍ଷ ଟଙ୍କା ପର୍ଯ୍ୟନ୍ତ ଚିକିତ୍ସା ଲାଗି ସ୍ୱାସ୍ଥ୍ୟ ସୁରକ୍ଷା ସୁବିଧା ମିଳିବ । ଏହି ଯୋଜନାରେ 10 କୋଟିରୁ ଅଧିକ ଗରିବ ଏବଂ ଅସହାୟ ପରିବାରଙ୍କୁ ସାମିଲ କରାଯିବାର ଲକ୍ଷ୍ୟ ରଖାଯାଇଛି । ଯୋଜନା ସହ ଯୋଡିହୋଇଥିବା ରାଜ୍ୟମାନଙ୍କର ପ୍ରସ୍ତୁତି ଏବଂ ଯୋଜନା ପାଇଁ ଆବଶ୍ୟକ ପ୍ରଯୁକ୍ତିଗତ ଢାଞ୍ଚାର ବିକାଶ ସମ୍ବନ୍ଧିତ ପ୍ରସଙ୍ଗ ସହିତ ଅନ୍ୟାନ୍ୟ ଆନୁଷଙ୍ଗିକ ବିଷୟ ଉପରେ ସ୍ୱାସ୍ଥ୍ୟ ଓ ପରିବାର କଲ୍ୟାଣ, ନୀତି ଆୟୋଗ ଏବଂ ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟର ଉଚ୍ଚ ପଦାଧିକାରୀମାନେ ପ୍ରଧାନମନ୍ତ୍ରୀଙ୍କୁ ଅବଗତ କରାଇଥିଲେ । ଆମ୍ବେଦକର ଜୟନ୍ତୀ ଅବସରରେ ଗତ ଏପ୍ରିଲ ମାସରେ ଆୟୁଷ୍ମାନ ଭାରତ ଅଧୀନରେ ଛତିଶଗଡର ଅଭିଳାଷୀ ଜିଲ୍ଲା ବିଜାପୁରଠାରେ ପ୍ରଧାନମନ୍ତ୍ରୀ ପ୍ରଥମ “ସ୍ୱାସ୍ଥ୍ୟ ଓ କଲ୍ୟାଣ କେନ୍ଦ୍ର”କୁ ଉଦ୍ଘାଟନ କରିଥିଲେ ।
ପାରମ୍ପରିକ ଔଷଧ ଓ ହୋମିଓପାଥି କ୍ଷେତ୍ରରେ ସହଯୋଗ ନେଇ ଭାରତ ବଲିଭିଆ ବୁଝାମଣାକୁ କ୍ୟାବିନେଟର ଅନୁମୋଦନ

ପାରମ୍ପରିକ ଔଷଧ ଏବଂ ହୋମିଓପାଥି କ୍ଷେତ୍ରରେ ସହଯୋଗ ନେଇ ଭାରତ ଓ ବଲିଭିଆ ମଧ୍ୟରେ ପୂର୍ବରୁ ହୋଇଥିବା ବୁଝାମଣା ସ୍ୱାକ୍ଷରକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ କମିଟି ଅନୁମୋଦନ କରିଛନ୍ତି । ଏହି ବୁଝାମଣା 2019 ମାର୍ଚ୍ଚରେ ବଲିଭିଆଠାରେ ସ୍ୱାକ୍ଷରିତ ହୋଇଥିଲା । ପ୍ରଭାବ: ଏହି ବୁଝାମଣା ସ୍ୱାକ୍ଷର ହେବା ଏକ ଢ଼ାଂଚା ବିକଶିତ ହେବ ଏବଂ ଉଭୟ ଦେଶରେ ପାରମ୍ପରିକ ଔଷଧ ପଦ୍ଧତି ଏବଂ ହୋମିଓପାଥିର ପ୍ରସାର କ୍ଷେତ୍ରରେ ପାରସ୍ପରିକ ସହଯୋଗ ବୃଦ୍ଧି ହେବ । ଏହାଦ୍ୱାରା ବଲିଭିଆରେ ପାରମ୍ପରିକ ଚିକିତ୍ସା ପଦ୍ଧତି ଓ ହୋମିଓପାଥିର ପ୍ରଚାର ଏବଂ ପ୍ରସାର ହୋଇପାରିବ ଏବଂ ଆୟୁଷ (ଆୟୁର୍ବେଦ, ଯୋଗ, ୟୁନାନି, ସିଦ୍ଧ ଓ ହୋମିଓପାଥି) ଚିକିତ୍ସା ପ୍ରକ୍ରିୟାର ଗୁରୁତ୍ୱ ବୃଦ୍ଧି ପାଇବ । ଏହି ବୁଝାମଣା ଫଳରେ ମିଳିତ ଭାବେ ଗବେଷଣା କରୁଥିବା ପ୍ରଶିକ୍ଷାର୍ଥୀ ଏବଂ ବୈଜ୍ଞାନିକମାନେ ଜ୍ଞାନର ଆଦାନ ପ୍ରଦାନ କରିପାରିବେ । ଏହାଦ୍ୱାରା ଔଷଧ ନିର୍ମାଣରେ ବିକାଶ ଏବଂ ପାରମ୍ପରିକ ଔଷଧ ପଦ୍ଧତିର ଅଭ୍ୟାସ କ୍ଷେତ୍ରରେ ଅଭିନବତ୍ୱ ଆସିପାରିବ ।
ସଂସଦରେ ଦ୍ୱିତୀୟ ପର୍ଯ୍ୟାୟ ବଜେଟ ଅଧିବେଶନ ପୂର୍ବରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ବିବୃତି

ଆପଣ ସମସ୍ତଙ୍କୁ ସ୍ୱାଗତ । ସଂସଦର ବଜେଟ ଅଧିବେଶନ ମଧ୍ୟରେ ଏକ ବିରତି ପରେ ପୁଣିଥରେ ସମସ୍ତେ ଏକତ୍ରିତ ହୋଇଛନ୍ତି । ଏହି ଅଧିବେଶନରେ ବଜେଟ୍ ପ୍ରସଙ୍ଗକୁ ଗୁରୁତ୍ୱ ଦିଆଯାଇ ବିସ୍ତୃତ ଭାବେ ଆଲୋଚନା କରାଯିବ । ମୋର ବିଶ୍ୱାସ ଯେ ଆଲୋଚନା ଓ ଚର୍ଚ୍ଚାର ସ୍ତର ବହୁତ ଉପରକୁ ଯିବ । ଦେଶର ଗରିବ ଲୋକମାନଙ୍କ ପାଇଁ ଉପଯୋଗୀ ବିଷୟଗୁଡ଼ିକ ଉପରେ ଧ୍ୟାନ କେନ୍ଦ୍ରିତ ଆଲୋଚନା କରାଯିବ । ଆମେ ଆଶା କରୁଛୁ ଯେ ଜିଏସଟି ଏକ ଯୁଗାନ୍ତକାରୀ ପଦକ୍ଷେପ ହେବ ଏବଂ ଏପରି ହେବାର କାରଣ ହେଉଛି ସମସ୍ତ ରାଜ୍ୟ ଏ ଦିଗରେ ଅତ୍ୟନ୍ତ ସକାରାତ୍ମକ ସହଯୋଗ ଯୋଗାଇ ଦେଇଛନ୍ତି । ସମସ୍ତ ରାଜନୈତିକ ଦଳଗୁଡ଼ିକର ମଧ୍ୟ ସକାରାତ୍ମକ ସହଯୋଗ ରହିଛି । ଗଣତାନ୍ତ୍ରିକ ଉପାୟରେ ବ୍ୟାପକ ଚର୍ଚ୍ଚା କରାଯାଇ କେତେକ ଫଳାଫଳ ଉପରେ ସହମତି ମାଧ୍ୟମରେ ଆମେ ଆଗକୁ ବଢ଼ିଛୁ । ଏହି ଅଧିବେଶନରେ ସମସ୍ତଙ୍କ ସହଯୋଗରେ ଜିଏସଟିକୁ ପୂର୍ଣ୍ଣ ରୂପରେଖ ଦେବା ପାଇଁ ପ୍ରୟାସ କରାଯାଉଛି । ମୁଁ ପୁଣିଥରେ ଆପଣ ସମସ୍ତଙ୍କୁ ଧନ୍ୟବାଦ ଜଣାଉଛି ।
ବିଶିଷ୍ଟ ଗମକା ବିଶାରଦ ଓ ପଦ୍ମଶ୍ରୀ ବିଜେତା ଏଚ.ଆର. କେଶବ ମୂର୍ତ୍ତିଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶିଷ୍ଟ ଗମକା ବିଶାରଦ ଓ ପଦ୍ମଶ୍ରୀ ବିଜେତା ଏଚ.ଆର. କେଶବ ମୂର୍ତ୍ତିଙ୍କ ବିୟୋଗରେ ଗଭୀର ଶୋକ ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଗମକାକୁ ଲୋକପ୍ରିୟ କରାଇବା ଓ କର୍ଣ୍ଣାଟକର ନିଆରା ସଂସ୍କୃତି ପରିବେଷଣ ପାଇଁ ଶ୍ରୀ ଏଚ.ଆର. କେଶବ ମୂର୍ତ୍ତିଙ୍କ ଅବଦାନକୁ ଆମେ ସବୁବେଳେ ମନେ ରଖିବୁ । ବହୁ ଛାତ୍ରଛାତ୍ରୀଙ୍କୁ ଯୋଗାଇଥିବା ପ୍ରେରଣା ପାଇଁ ମଧ୍ୟ ସେ ସ୍ମରଣୀୟ ରହିବେ । ତାଙ୍କ ବିୟୋଗରେ ଦୁଃଖିତ । ତାଙ୍କ ପରିବାର ଓ ପ୍ରଶଂସକଙ୍କୁ ସମବେଦନା । ଓମ ଶାନ୍ତି ।”
ଚିକାଗୋରେ ୧୯୮୩ ମସିହାରେ ସ୍ୱାମୀ ବିବେକାନନ୍ଦ ଦେଇଥିବା ଉଲ୍ଲେଖନୀୟ ଭାଷଣକୁ ମନେ ପକାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଚିକାଗୋରେ ୧୮୯୩ ମସିହାରେ ସ୍ୱାମୀ ବିବେକାନନ୍ଦ ଦେଇଥିବା ଉଲ୍ଲେଖନୀୟ ଭାଷଣକୁ ସ୍ମରଣ କରିଛନ୍ତି । ଶ୍ରୀ ମୋଦୀ କହିଛନ୍ତି ଯେ ୧୮୯୩ ମସିହାରେ ଏହି ଦିନ ସେ ଚିକାଗୋରେ ତାଙ୍କର ଅନ୍ୟତମ ଶ୍ରେଷ୍ଠ ଭାଷଣ ପ୍ରଦାନ କରିଥିଲେ । ତାଙ୍କର ଭାଷଣ ବିଶ୍ୱକୁ ଭାରତର ସଂସ୍କୃତି ଏବଂ ନୈତିକତାର ଝଲକ ଦେଖାଇଥିଲା । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି: “ସ୍ୱାମୀ ବିବେକାନନ୍ଦଙ୍କ ସହ ୧୧ ସେପ୍ଟେମ୍ବରର ଏକ ବିଶେଷ ସମ୍ପର୍କ ରହିଛି । ୧୮୯୩ ମସିହାରେ ଏହି ଦିନ ସେ ଚିକାଗୋରେ ତାଙ୍କର ଅନ୍ୟତମ ଉଲ୍ଲେଖନୀୟ ଭାଷଣ ଦେଇଥିଲେ । ତାଙ୍କ ଅଭିଭାଷଣ ବିଶ୍ୱକୁ ଭାରତର ସଂସ୍କୃତି ଏବଂ ନୈତିକତାର ଝଲକ ଦେଖାଇଥିଲା ।”
ମହାତ୍ମା ଗାନ୍ଧୀଙ୍କ ପୂଣ୍ୟ ତିଥିରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ମହାତ୍ମା ଗାନ୍ଧୀଙ୍କ ପୂଣ୍ୟ ତିଥିରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭକ୍ତିପୂତ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ପୂଜ୍ୟ ବାପୁଙ୍କୁ ତାଙ୍କ ପୂଣ୍ୟ ତିଥିରେ ଶତ ଶତ ପ୍ରଣାମ । ପୂଣ୍ୟ ତିଥିରେ ଆଜି ବାପୁଙ୍କୁ ସ୍ମରଣ କରୁଛୁ । ତାଙ୍କ ପ୍ରଦର୍ଶିତ ମାର୍ଗ, ମୂଲ୍ୟବୋଧ ଓ ଆଦର୍ଶକୁ ଅନୁସରଣ କରିବା ଲାଗି ଆମେ ଆମର ପ୍ରତିବଦ୍ଧତାକୁ ପୁଣି ଥରେ ଦୋହରାଉଛୁ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
କୋକ୍ରାଝର ଆକ୍ରମଣକୁ ପ୍ରଧାନମନ୍ତ୍ରୀଙ୍କ ଦୃଢ ନିନ୍ଦା

ଆସାମର କୋକ୍ରାଝରଠାରେ ହୋଇଥିବା ଆକ୍ରମଣ ଘଟଣାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦୁଃଖ ପ୍ରକାଶ କରିବା ସହିତ ଏହାକୁ ଦୃଢ ଭାବେ ନିନ୍ଦା କରିଛନ୍ତି । “କୋକ୍ରାଝର ଆକ୍ରମଣ ଦୁଃଖଦ ଘଟଣା । ଆମେ ଦୃଢତାର ସହ ନିନ୍ଦା କରୁଛୁ । ସାହାସୀ ପରିବାର ତଥା ଆହତଙ୍କ ପ୍ରତି ଆମେ ଚିନ୍ତିତ ଏବଂ ସେମାନଙ୍କ ଆଶୁ ଆରୋଗ୍ୟ କାମନା କରୁଛୁ । ସ୍ଵରାଷ୍ଟ୍ର ମନ୍ତ୍ରୀ ଆସାମ ସରକାରଙ୍କ ସହିତ କଥାବାର୍ତ୍ତା କରୁଛନ୍ତି ଏବଂ ସ୍ଥିତିର ତଦାରଖ କରୁଛନ୍ତି”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀଙ୍କ ଜାନୁଆରୀ 03, 2019ରେ ପଞ୍ଜାବ ଗସ୍ତ;

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ଜାନୁଆରୀ 03, 2019ରେ ପଞ୍ଜାବ ଗସ୍ତ କରିବେ । ପଞ୍ଜାବର ଜଳନ୍ଧରଠାରେ ଭାରତୀୟ ବିଜ୍ଞାନ କଂଗ୍ରେସ-2019ର 106ତମ ସଂସ୍କରଣକୁ ଜାନୁଆରୀ 03, 2019ରେ ସେ ଉଦ୍ଘାଟନ କରିବେ । ଏହି ଅବସରରେ ସେ ଉଦ୍ଘାଟନୀ ଅଭିଭାଷଣ ପ୍ରଦାନ କରିବେ । ତା’ପରେ ପ୍ରଧାନମନ୍ତ୍ରୀ ପଞ୍ଜାବର ଗୁରଦାସପୁର ଅଭିମୁଖେ ଯିବେ ଏବଂ ସେଠାରେ ସେ ଏକ ସାଧାରଣ ସଭାକୁ ସମ୍ବୋଧନ କରିବେ । ପ୍ରଧାନମନ୍ତ୍ରୀଙ୍କ ଭବିଷ୍ୟଦୃଷ୍ଟି ଅନୁରୂପ ଦେଶବ୍ୟାପୀ ବିଜ୍ଞାନ, ପ୍ରଯୁକ୍ତି ଏବଂ ନବସୃଜନକୁ ବଳ ଦେବା ଲାଗି ଶ୍ରୀ ନରେନ୍ଦ୍ର ମୋଦୀ ତାଙ୍କ କାର୍ଯ୍ୟକାଳ ମଧ୍ୟରେ ପଞ୍ଚମ ଥର ପାଇଁ ଭାରତୀୟ ବିଜ୍ଞାନ କଂଗ୍ରେସକୁ ସମ୍ବୋଧନ କରିବାକୁ ଯାଉଛନ୍ତି । ପୂର୍ବରୁ, ସେ 2018ରେ 105ତମ, 2017ରେ 104ତମ, 2016ରେ 103ତମ, 2015ରେ 102ତମ ଆଇଏସସି ସଂସ୍କରଣରେ ଉଦ୍ଘାଟନୀ ଅଭିଭାଷଣ ପ୍ରଦାନ କରିଛନ୍ତି ।
900 କୋଟି ଡଲାର ରପ୍ତାନୀ ଋଣ ସହାୟତା ନିମନ୍ତେ ଭାରତ-କୋରିଆ ମଧ୍ୟରେ ବୁଝାମଣାକୁ କ୍ୟାବିନେଟର ଅନୁମୋଦନ

900 କୋଟି ଡଲାର ମୂଲ୍ୟର ରପ୍ତାନୀ ଋଣ ସହାୟତା ନିମନ୍ତେ ଭାରତ ଓ ଦକ୍ଷିଣ କୋରିଆର ରପ୍ତାନୀ ଆମଦାନୀ ବ୍ୟାଙ୍କ ମଧ୍ୟରେ ଏକ ବୁଝାମଣାପତ୍ର ସ୍ୱାକ୍ଷର ହେବ । ଏ ସଂକ୍ରାନ୍ତ ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ କରାଯାଇଛି । ଏହି ଋଣ ସହାୟତା ଭାରତରେ ଭିତ୍ତିଭୂମିର ବିକାଶ ଏବଂ ତୃତୀୟ ବିଶ୍ୱର ଦେଶମାନଙ୍କୁ ଭାରତରୁ ବସ୍ତୁ ଓ ସେବା ଯୋଗାଣ ଦିଗରେ ବିନିଯୋଗ କରାଯିବ । ଅର୍ଥମନ୍ତ୍ରୀ ଶ୍ରୀ ଅରୁଣ ଜେଟଲୀଙ୍କ ଚଳିତ ମାସ 14 ଓ 15 ତାରିଖରେ ସିଓଲ ଗସ୍ତ କାଳରେ ଏହି ଭାରତ-କୋରିଆ ବୁଝାମଣା ସ୍ୱାକ୍ଷରିତ ହେବ । ଶ୍ରୀ ଜେଟଲୀ ଦୁଇ ଦେଶ ମଧ୍ୟରେ ନିୟମିତ ଭାବେ ଅନୁଷ୍ଠିତ ହେଉଥିବା ବାର୍ଷିକ ଦ୍ୱିପାକ୍ଷିକ ଅର୍ଥନୈତିକ ଆଲୋଚନାରେ ଭାଗ ନେବା ପାଇଁ ଦକ୍ଷିଣ କୋରିଆ ଯାଉଛନ୍ତି । କେନ୍ଦ୍ର କ୍ୟାବିନେଟର ଆଜିକାର ନିଷ୍ପତ୍ତି ଫଳରେ ଦେଶର ରପ୍ତାନୀ କ୍ଷେତ୍ର ବିକଶିତ ହେବା ସହ ଭାରତ-କୋରିଆ ମଧ୍ୟରେ ରାଜନୈତିକ ଓ ଆର୍ଥିକ ସମ୍ବନ୍ଧ ଦୃଢ଼ିଭୂତ ହେବାର ଆଶା କରାଯାଉଛି । ରପ୍ତାନୀ କ୍ଷେତ୍ରରେ ଅଗ୍ରାଧିକାର ଉଦ୍ୟୋଗ ଓ ପ୍ରକଳ୍ପଗୁଡିକୁ ରପ୍ତାନୀ ଭିତ୍ତିକ ଋଣ ସହାୟତା ଯୋଗାଇବା ଦିଗରେ ଦକ୍ଷିଣ କୋରିଆର ଏକ୍ସିମ୍ (EXIM) ବ୍ୟାଙ୍କ ସାହାଯ୍ୟ କରିବ । ବିଶେଷକରି ସ୍ମାର୍ଟ ସିଟି, ରେଳବାଇ, ଶକ୍ତି ଉତ୍ପାଦନ ଓ ସରବରାହ କ୍ଷେତ୍ରକୁ ଅଗ୍ରାଧିକାର ଦେଇ ଏହି ରପ୍ତାନୀ ଋଣ ସହାୟତା ବିନିଯୋଗ ହେବ । ଦୁଇ ଦେଶର ରପ୍ତାନୀ-ଆମଦାନୀ ବ୍ୟାଙ୍କ (EXIM) ପରସ୍ପର ମଧ୍ୟରେ ବିଚାର ବିମର୍ଶ ଓ ଆଲୋଚନା କରି କେଉଁ ପ୍ରକଳ୍ପକୁ କି ପ୍ରକାର ସହାୟତା ଦିଆଯିବ ସେ ବିଷୟରେ ସ୍ଥିର କରିବେ । ତୃତୀୟ ବିଶ୍ୱର ଦେଶଗୁଡିକରେ କେଉଁ କେଉଁ ପ୍ରକଳ୍ପ ଗଠନ ହୋଇପାରିବ ସେଥିଲାଗି ଦୁଇ ଦେଶ ମିଳିତ ଭାବେ କାର୍ଯ୍ୟ କରିବେ । ସେହିପରି ଭାରତରେ ଅନେକ ବସ୍ତୁ ଓ ସାମଗ୍ରୀ ନିର୍ମାଣ କରାଯାଇ କୋରିଆକୁ ରପ୍ତାନୀ କରାଯିବ ଏବଂ ଏହି ପ୍ରକାର ପ୍ରକଳ୍ପଗୁଡିକୁ ଦକ୍ଷିଣ କୋରିଆର EXIM ବ୍ୟାଙ୍କ୍ ଋଣ ସହାୟତା ଯୋଗାଇ ଦେବ । 2015ରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଦକ୍ଷିଣ କୋରିଆ ଗସ୍ତ କାଳରେ ମିଳିତ ବକ୍ତବ୍ୟରେ ଏହି ରପ୍ତାନୀ ଭିତ୍ତିକ ଋଣ ସହାୟତା ପ୍ରଦାନ ବିଷୟ ଘୋଷଣା କରାଯାଇଥିଲା ।
ଭାରତୀୟ ସେନା କଲ୍ୟାଣ ପାଣ୍ଠିକୁ ପୁରସ୍କାର ଅର୍ଥ ଦାନ କଲେ କୁଏତର ପ୍ରବାସୀ ଛାତ୍ର ରିଦ୍ଧିରାଜ

କୁଏତରେ ବାସ କରୁଥିବା ପ୍ରବାସୀ ଛାତ୍ର ମାଷ୍ଟର ରିଦ୍ଧିରାଜ କୁମାର ସେନା କଲ୍ୟାଣ ପାଣ୍ଠିକୁ 18 ହଜାର ଟଙ୍କାର ଏକ ଚେକ ପ୍ରଦାନ କରିଛନ୍ତି । ଆଜି ମାଷ୍ଟର ରିଦ୍ଧିରାଜ ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରି ଏହି ଚେକ ପ୍ରଦାନ କରିଛନ୍ତି । ଅଷ୍ଟ୍ରେଲିଆ ଶିକ୍ଷା ଗବେଷଣା ପରିଷଦ (ACER) ପକ୍ଷରୁ ଆୟୋଜିତ ଆନ୍ତର୍ଜାତିକ ବେଞ୍ଚ ମାର୍କ ପରୀକ୍ଷାରେ କୃତକାର୍ଯ୍ୟ ହୋଇ ଶ୍ରୀମାନ ରିଦ୍ଧିରାଜ 80 କୁଏତି ଦିନାର (18 ହଜାର ଟଙ୍କା) ପୁରସ୍କାର ଆକାରରେ ଜିଣିଛନ୍ତି । ଏହି ଅର୍ଥକୁ ସେ ସେନା କଲ୍ୟାଣ ପାଣ୍ଠିକୁ ପ୍ରଦାନ କରିଛନ୍ତି । ଆଜି ସେ ନିଜ ମାଆ’ଙ୍କ ସହ ପ୍ରଧାନମନ୍ତ୍ରୀଙ୍କୁ ଭେଟିଥିଲେ । ଅଷ୍ଟ୍ରେଲିଆ ଶିକ୍ଷା ଗବେଷଣା ପରିଷଦ ପକ୍ଷରୁ ମଧ୍ୟପ୍ରାଚ୍ୟ ଆଞ୍ଚଳ ପାଇଁ ଅନୁଷ୍ଠିତ ଆନ୍ତର୍ଜାତିକ ପରୀକ୍ଷାରେ ମାଷ୍ଟର ରିଦ୍ଧିରାଜ ଗଣିତ ଓ ବିଜ୍ଞାନରେ ଉତ୍କର୍ଷ ପ୍ରତିପାଦନ କରି 80 କୁଏତ ଦିନାର ପୁରସ୍କାର ଲାଭ କରିଥିଲେ । ପ୍ରଧାନମନ୍ତ୍ରୀ ଶ୍ରୀ ମୋଦୀ ଏହି ଶିକ୍ଷାଗତ ସଫଳତା ଏବଂ ଭାରତୀୟ ସେନାର କଲ୍ୟାଣ ପାଇଁ ତାଙ୍କର ବଦାନ୍ୟତାକୁ ପ୍ରଶଂସା କରିଛନ୍ତି । ମାଷ୍ଟର ରିଦ୍ଧିରାଜ କେବଳ ପାଠରେ ନୁହନ୍ତି, ବରଂ ଅନେକ ସୃଜନାତ୍ମକ ପ୍ରକଳ୍ପ ପ୍ରସ୍ତୁତ କରିଥିବା ପ୍ରଧାନମନ୍ତ୍ରୀ ଜାଣିବାକୁ ପାଇଛନ୍ତି । ଛାତ୍ରଙ୍କ ମା ଶ୍ରୀମତୀ କୃପା ଭଟ୍ଟ ସାକ୍ଷାତ କାଳରେ ପ୍ରଧାନମନ୍ତ୍ରୀଙ୍କୁ କହିଛନ୍ତି ଯେ, ସେ “Every child is Genius Project” ଆରମ୍ଭ କରିଛନ୍ତି ଏବଂ ଏହି ପ୍ରକଳ୍ପ ଅଧୀନରେ ଭାରତରେ ଶିକ୍ଷକମାନଙ୍କ ପାଇଁ ମାଗଣା ପାଠଚକ୍ରମାନ ଆୟୋଜନ କରୁଛନ୍ତି । ପ୍ରତିଭାଶାଳୀ ଛାତ୍ର ଚିହ୍ନଟ କରିବା ହେଉଛି ଏଭଳି ପାଠଚକ୍ର ଆୟୋଜନର ଉଦ୍ଦେଶ୍ୟ । ଏପ୍ରକାର ସୃଜନାତ୍ମକ ଶିକ୍ଷଣ ପ୍ରକଳ୍ପର ପରିପ୍ରସାର ଦିଗରେ ଶ୍ରୀମତୀ ଭଟ୍ଟଙ୍କ ପ୍ରୟାସ ଓ ପ୍ରତିବଦ୍ଧତାକୁ ପ୍ରଧାନମନ୍ତ୍ରୀ ଅଭିନନ୍ଦନ ଜଣାଇଥିଲେ ।
ବ୍ରିଟେନର ନୂତନ ପ୍ରଧାନମନ୍ତ୍ରୀ ଶ୍ରୀମତୀ ଥେରେସା ମେ’ଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଭାରତ-ବ୍ରିଟେନ ସମ୍ପର୍କ ମଜବୁତ କରିବାରେ ଡେଭିଡ୍ କାମେରୁନଙ୍କ ଅବଦାନକୁ ପ୍ରଶଂସା ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବ୍ରିଟେନର ନୂତନ ପ୍ରଧାନମନ୍ତ୍ରୀ ଭାବେ ଶ୍ରୀମତୀ ଥେରେସା ମେ’ ଦାୟିତ୍ୱ ଗ୍ରହଣ କରିଥିବାରୁ ତାଙ୍କୁ ଅଭିନନ୍ଦନ ଜଣାଇଛନ୍ତି । ଏହାଛଡା ଭାରତ-ବ୍ରିଟେନ ସମ୍ପର୍କକୁ ମଜବୁତ କରିବା କ୍ଷେତ୍ରରେ ଶ୍ରୀ ଡେଭିଡ୍ କାମେରୁନଙ୍କ ଅବଦାନକୁ ସେ ପ୍ରଶଂସା କରିଛନ୍ତି । “ଥେରେସା ମେ ବ୍ରିଟେନର ନୂଆ ପ୍ରଧାନମନ୍ତ୍ରୀ ହିସାବରେ ଦାୟିତ୍ୱ ଗ୍ରହଣ କରିଥିବାରୁ ଅଭିନନ୍ଦନ । ଭାରତ-ବ୍ରିଟେନ ସମ୍ପର୍କକୁ ଆହୁରି ମଜବୁତ କରିବା ନିମନ୍ତେ ତାଙ୍କ ସହ ମିଶି ଆଗକୁ କାର୍ଯ୍ୟ କରିବା ପାଇଁ ଉତ୍ସୁକ । ଭାରତ-ବ୍ରିଟେନ ସମ୍ପର୍କକୁ ସୁଦୃଢ଼ କରିବାରେ ଡେଭିଡ୍ କାମେରୁନଙ୍କ ଗୁରୁତ୍ୱପୂର୍ଣ୍ଣ ଅବଦାନକୁ ମୁଁ ବେଶ୍ ପସନ୍ଦ ଓ ପ୍ରଶଂସା କରୁଛି” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଜୁନ ୧୯ରେ ହେବାକୁ ଥିବା ୪୪ତମ ଚେସ ଅଲିମ୍ପିଆଡ ପାଇଁ ଐତିହାସିକ ମଶାଲ ଦୌଡ ଶୁଭାରମ୍ଭ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜୁନ ୧୯, ସନ୍ଧ୍ୟା ୫ଟା ବେଳେ ଇନ୍ଦିରା ଗାନ୍ଧି ଷ୍ଟାଡିୟମ, ନୂଆଦିଲ୍ଲୀ ଠାରେ ୪୪ତମ ଚେସ ଅଲିମ୍ପିଆଡ ପାଇଁ ଐତିହାସିକ ମଶାଲ ଦୌଡ ଶୁଭାରମ୍ଭ କରିବେ । ଏହି ଅବସରରେ ଆୟୋଜିତ ସଭାରେ ସେ ଉଦବୋଧନ ଦେବେ । ଆନ୍ତର୍ଜାତିକ ଚେସ ସଙ୍ଘ, ଫିଡେ ଚଳିତ ବର୍ଷ ପ୍ରଥମ ଥର ପାଇଁ ଅଲିମ୍ପିକ ପରମ୍ପରାର ଅଂଶ ଭାବେ ଚେସ ଅଲିମ୍ପିଆଡ ମଶାଲ ଦୌଡ ଆରମ୍ଭ କରିଛନ୍ତି । ପ୍ରଥମ ଦେଶ ଭାବରେ ଭାରତ ଚେସ ଅଲିମ୍ପିଆଡ ମଶାଲ ଦୌଡ ଆୟୋଜନ କରୁଛି । ଉଲ୍ଲେଖଯୋଗ୍ୟ, ଭାରତର ଚେସ ପରମ୍ପରାକୁ ଆଗେଇ ନେବା ପାଇଁ ଚେସ ଅଲିମ୍ପିଆଡ ମଶାଲ ଦୌଡ ସଦାବେଳେ ଭାରତରୁ ହିଁ ଆରମ୍ଭ ହେବ ଓ ବିଭିନ୍ନ ମହାଦେଶ ଭ୍ରମଣ କରି ଆୟୋଜକ ଦେଶରେ ପହଞ୍ଚିବ । ଫିଡେ ସଭାପତି ଆରକଡି ଦ୍ରୋକୋଭିଚ ପ୍ରଧାନମନ୍ତ୍ରୀଙ୍କୁ ମଶାଲ ହସ୍ତାନ୍ତର କଲାପରେ ସେ ଏହି ମଶାଲ ଗ୍ରାଣ୍ଡମାଷ୍ଟର ବିଶ୍ୱନାଥନ ଆନନ୍ଦଙ୍କୁ ହସ୍ତାନ୍ତର କରିବେ । ଚେନ୍ନାଇ ନିକଟସ୍ଥ ମହାବଳୀପୁରମ ଠାରେ ଏହି ଦୌଡର ଶେଷ ପର୍ଯ୍ୟାୟରେ ପହଞ୍ଚିବା ପୂର୍ବରୁ ଏହି ମଶାଲ ୪୦ ଦିନରେ ୭୫ ସହର ଅତିକ୍ରମ କରିବ । ପ୍ରତ୍ୟେକ ସ୍ଥାନରେ ସେହି ରାଜ୍ୟର ଚେସ ଗ୍ରାଣ୍ଡମାଷ୍ଟର ମଶାଲକୁ ସ୍ୱାଗତ କରିବେ । ୪୪ତମ ଚେସ ଅଲିମ୍ପିଆଡ ଜୁଲାଇ ୨୮ରୁ ଅଗଷ୍ଟ ୧୦, ୨୦୨୨ ପର୍ଯ୍ୟନ୍ତ ଚେନ୍ନାଇ ଠାରେ ଆୟୋଜିତ ହେବ । ୧୯୨୭ରୁ ଆୟୋଜିତ ହେଉଥିବା ଏହି ସମ୍ମାନଜନକ ପ୍ରତିଯୋଗିତା ପ୍ରଥମ ଥର ପାଇଁ ଭାରତରେ ଓ ୩୦ ବର୍ଷ ପରେ ଏସିଆରେ ଆୟୋଜିତ ହେଉଛି । ୧୮୯ ଦେଶର ଭାଗିଦାରୀ ସହ ଏହା ସବୁଠାରୁ ବଡ ଚେସ ଅଲିମ୍ପିଆଡ ହେବାକୁ ଯାଉଛି ।
ଲକ୍ଷ୍ୟସ୍ଥଳୀ ଉତ୍ତରାଖଣ୍ଡ : ନିବେଶକ ସମ୍ମିଳନୀରେ ପ୍ରଧାନମନ୍ତ୍ରୀଙ୍କ ଉଦବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଡେରାଡୁନରେ ଲକ୍ଷ୍ୟସ୍ଥଳୀ ଉତ୍ତରାଖଣ୍ଡ : ନିବେଶକ ସମ୍ମିଳନୀ 2018ରେ ଉଦବୋଧନ ଦେଇଥିଲେ । ସେ କହିଥିଲେ ଯେ ଭାରତ ଦ୍ରୁତ ପରିବର୍ତ୍ତନର ସମୟ ଦେଇ ଗତି କରୁଛି । ସେ କହିଥିଲେ ଯେ ଏହା ବ୍ୟାପକ ଭାବେ ସ୍ୱୀକାର୍ଯ୍ୟ ହୋଇପାରିଛି ଯେ ଭାରତ ଆଗାମୀ ଦଶନ୍ଧୀରେ ବିଶ୍ୱ ବିକାଶର ଏକ ପ୍ରମୁଖ ବାହକ ହେବ । ସେ କହିଥିଲେ ଯେ ଭାରତରେ ଆର୍ଥିକ ସଂସ୍କାରର ଗତି ଏବଂ ପରିମାଣ ଅଭୂତପୂର୍ବ । ଏହି ସନ୍ଦର୍ଭରେ ସେ ଉଲ୍ଲେଖ କରିଥିଲେ ଯେ ଭାରତ ବ୍ୟବସାୟ କରିବାର ସୁଗମତା ମାନ୍ୟତାରେ 42ଟି ଅଙ୍କରେ ସୁଧାର ଆସିପାରିଛି । ପ୍ରଧାନମନ୍ତ୍ରୀ କରାଧାନରେ ଆରମ୍ଭ କରାଯାଇଥିବା ସଂସ୍କାର ବିଷୟରେ ଆଲୋଚନା କରିଥିଲେ । ସେ କହିଥିଲେ ଯେ ଦେବାଳିଆ ଏବଂ ଦେବାଳିଆପଣ କୋଡ ଦ୍ୱାରା ବ୍ୟବସାୟ କାରବାର ଆହୁରି ସହଜ ହୋଇଯାଇଛି । ପ୍ରଧାନମନ୍ତ୍ରୀ କହିଥିଲେ ଯେ ଜିଏସଟିର କାର୍ଯ୍ୟାନ୍ୱୟନ ସ୍ୱାଧୀନତା ପରେ ବର୍ତ୍ତମାନସୁଦ୍ଧା ସବୁଠୁ ବଡ଼ ଟିକସ ସଂସ୍କାର ଅଟେ । ସେ କହିଥିଲେ ଯେ ଏହାଦ୍ୱାରା ଦେଶକୁ ଗୋଟିଏ ବଜାରରେ ରୂପାନ୍ତରିତ କରାଯାଇଛି ଏବଂ ଟିକସ ଆଧାର ବଢ଼ାଇବାରେ ସହାୟତା ମିଳିପାରିଛି । ପ୍ରଧାନମନ୍ତ୍ରୀ କହିଥିଲେ ଯେ ମୌଳିକ ଭିତ୍ତିଭୂମି କ୍ଷେତ୍ର ଦ୍ରୁତ ଗତିରେ ବିକାଶ ଲାଭ କରୁଛି । ସେ ସଡ଼କ ନିର୍ମାଣ, ରେଳ ଲାଇନ ନିର୍ମାଣ, ନୂଆ ମେଟ୍ରୋ ଲାଇନ, ଦ୍ରୁତ ଗତିରେ ରେଳ ପ୍ରକଳ୍ପ ଏବଂ ସମର୍ପିତ ମାଲବାହୀ କରିଡର ପ୍ରଗତି ବିଷୟରେ କହିଥିଲେ । ପ୍ରଧାନମନ୍ତ୍ରୀ ବିମାନ ଚଳାଚଳ କ୍ଷେତ୍ର ଏବଂ ଆବାସ, ବିଦ୍ୟୁତ, ସ୍ୱଚ୍ଛ ଶକ୍ତି, ସ୍ୱାସ୍ଥ୍ୟ ଏବଂ ଲୋକମାନଙ୍କ ପାଇଁ ବ୍ୟାଙ୍କିଙ୍ଗ ସେବା କ୍ଷେତ୍ରରେ ହୋଇଥିବା ଅଗ୍ରଗତି ବିଷୟରେ ଉଲ୍ଲେଖ କରିଥିଲେ । ସେ କହିଥିଲେ ଯେ ନିକଟରେ ଆରମ୍ଭ କରାଯାଇଥିବା ଆୟୁଷ୍ମାନ ଭାରତ ଯୋଜନା ଟାୟର-2 ଏବଂ ଟାୟର-3 ଶ୍ରେଣୀର ନଗରରେ ଚିକିତ୍ସା ଭିତ୍ତିଭୂମିର ବିକାଶକୁ ପ୍ରୋତ୍ସାହନ ଦେବ । ପ୍ରଧାନମନ୍ତ୍ରୀ କହିଥିଲେ ଯେ ନୂତନ ଭାରତ ନିବେଶ ଲାଗି ଏକ ମହାନ ଲକ୍ଷ୍ୟସ୍ଥଳୀ ଅଟେ ଏବଂ ଏବଂ “ଲକ୍ଷ୍ୟସ୍ଥଳୀ ଉତ୍ତରାଖଣ୍ଡ” ଏହି ଭାବନାକୁ ପ୍ରତିଫଳିତ କରୁଛି । ସେ ରାଜ୍ୟରେ ନିବେଶକମାନଙ୍କୁ ସୁବିଧା ଦେବା ଲାଗି ନିଆଯାଇଥିବା ପଦକ୍ଷେପ ବିଷୟରେ ମଧ୍ୟ ଚର୍ଚ୍ଚା କରିଥିଲେ । ସେ ସବୁଦିନିଆ ଚାରି ଧାମ ସଡ଼କ ପ୍ରକଳ୍ପ ଏବଂ ହୃଷିକେଶ-କର୍ଣ୍ଣ ପ୍ରୟାଗ ରେଳ ଲାଇନ ପ୍ରକଳ୍ପ ସହିତ ରାଜ୍ୟରେ ଯୋଗାଯୋଗରେ ସୁଧାର ଆଣିବା ଲାଗି ନିଆଯାଇଥିବା ପଦକ୍ଷେପ ବିଷୟରେ ମଧ୍ୟ ଚର୍ଚ୍ଚା କରିଥିଲେ । ପ୍ରଧାନମନ୍ତ୍ରୀ ପର୍ଯ୍ୟଟନ କ୍ଷେତ୍ରରେ ରାଜ୍ୟରେ ପ୍ରଚୁର କ୍ଷମତା ରହିଥିବା ବିଷୟରେ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ ଖାଦ୍ୟ ପ୍ରକ୍ରିୟାକରଣ ଏବଂ ନବୀକରଣଯୋଗ୍ୟ ଶକ୍ତି କ୍ଷେତ୍ରରେ ନିଆଯାଇଥିବା ପଦକ୍ଷେପ ବିଷୟରେ ମଧ୍ୟ ଆଲୋଚନା କରିଥିଲେ । ସେ “ମେକ୍ ଇନ୍ ଇଣ୍ଡିଆ”ର ଉପଲବ୍ଧୀ ବିଷୟରେ ମଧ୍ୟ ଉଲ୍ଲେଖ କରିଥିଲେ ।